কীভাবে?
সিজন সিক্সের দ্বিতীয় পর্বের সম্প্রচার হওয়ার পর ৪৮ ঘণ্টার বেশি পেরিয়ে গিয়েছে। যাঁরা জীবনে ‘গেম অফ থ্রোন্‌স’ দেখেননি, তাঁরাও ইন্টারনেটের সুবাদে জেনে ফেলেছেন, শো’য়ের প্রিয় নায়ক ফিরে এসেছে মৃত্যুর মুখ থেকে। ফ্যানেরা উচ্ছ্বসিত! জন স্নো শুধু ফিরেই আসেনি। একটা জনপ্রিয় ফ্যান থিয়োরি মিলে গিয়েছে। অনেকেই আন্দাজ করেছিলেন, ‘রেড ওম্যান’ বা মেলিস্যান্ড্রেই তার তন্ত্রমন্ত্রের জোরে বাঁচিয়ে তুলবে জনকে। তাই-ই হল। দ্বিতীয় পর্বের শেষে মৃত জনের ক্ষত পরিষ্কার করে, তার চুল-দাড়ি কেটে আগুনে ঢেলে, মন্ত্রবলে জনকে বাঁচিয়ে তুলল সে। 
ওয়েলকাম ব্যাক
যে দৃশ্যে চোখ খুলে গভীর শ্বাস নেওয়া শুরু করে জন স্নো, সেই দৃশ্যের স্ক্রিনশট মুহূর্তের মধ্যে ভাইরাল হয়ে যায় বিভিন্ন সোশ্যাল মিডিয়ায়। ফ্যানেরা স্বাভাবিকভাবেই খুব খুশি। তার চেয়েও বেশি আশ্বস্ত। এরপর স্নো কী কী করবে, তা নিয়ে জোর আলোচনা শুরু হয়ে গিয়েছে। ভক্তেরা খুশি, তাঁদের আন্দাজ মিলে গিয়েছে বলে। তবে স্নো’এর ফিরে আসাটা চমকপ্রদ নয়। একাধিকবার ছবির শ্যুটিং স্পটে কস্টিউম পরে দেখা গিয়েছিল কিট হ্যারিংটনকে (জন স্নো’এর চরিত্রে)। তাছাড়া জনের অতীত নিয়ে এত ধোঁয়াশা রয়ে গিয়েছে যে তার হঠাৎ মৃত্যুকে কোনও ছকেই ফেলা যাচ্ছিল না। তাই তার ফিরে আসাটাই স্বাভাবিক বলছেন অনেকে। একটা জনপ্রিয় থিয়োরি অনুযায়ী, রেগার টার্গেরিয়ান আর লিয়না স্টার্কের ছেলে জন। বোনের গোপন অ্যাফেয়ার ঢাকতেই রব স্টার্ক হয়তো জনকে নিজের অবৈধ সন্তান বলে পরিচয় দিত। অনেক প্রশ্নের উত্তর পাওয়া এখনও বাকি। তাই জন ফিরবে বলে ধরেই নিয়েছিলেন অনেকে।

সেই বহু প্রত্যাশিত দৃশ্য।
ইতিহাসের পুনরাবৃত্তি
‘গেম অফ থ্রোন্‌স’এ মৃত্যুই ধ্রুব সত্য। যে চরিত্রের প্রতি দর্শক সংবেদনশীল হয়ে পড়েন, তাদেরই নিষ্ঠুরভাবে মেরে ফেলেন শো’য়ের নির্মাতারা। তাতে দর্শক কতটা ভেঙে পড়বেন, তা নিয়ে মোটেই মাথা ঘামান না। তবে জন স্নো শো’য়ের সবচেয়ে জনপ্রিয় চরিত্র। এমন একটা চরিত্রকে সরিয়ে দেওয়ার চাপ সামলাতে না পেরেই কি তাকে ফিরিয়ে আনলেন নির্মাতারা? অনেকেই সন্দেহ প্রকাশ করেছেন। তবে মনে হয় তেমনটা নয়। ‘আ সং অফ আইস অ্যান্ড ফায়ার’এর (যে উপন্যাস অবলম্বনে ‘গেম অফ থ্রোন্‌স’) লেখক জর্জ আর আর মার্টিন তাঁর বইয়ে প্রচুর ক্লু লুকিয়ে রেখেছিলেন। সিজন থ্রি’এ জানা গিয়েছিল, মৃত্যুর পরও মানুষ ফিরে আসে মার্টিনের তৈরি দুনিয়ায়। আরিয়া স্টার্কের সাক্ষাৎ হয়েছিল লর্ড বেরিকের সঙ্গে। ছ’বার নাকি তাকে মৃত্যুর পর বাঁচিয়ে তোলা হয়েছিল। অসম্পূর্ণ কোনও কাজ শেষ করার জন্য। গত সিজনে মাউন্টেনও ফিরে আসে মৃত্যুর পর। এখন সে সারসির নিরাপত্তার দায়িত্বে। ইতিহাসের পুনরাবৃত্তি মার্টিনের প্রিয়। তাই জনের ফিরে আসাটাও প্রত্যাশিত।
কে ফিরিয়ে আনল?
এপিসোড দেখে মনে হচ্ছে মেলিস্যান্ড্রের মন্ত্রবলেই জীবন ফিরে পেয়েছে জন। কিন্তু সত্যিই কি তাই? তার যদি অতই ক্ষমতা থাকে, তাহলে স্ট্যানিসের ক্ষেত্রে তা ভুল হল কী করে? এই পর্বে দেখা যায়, মেলিস্যান্ড্রে নিজের ক্ষমতার উপর বিশ্বাস হারিয়ে ফেলছে। জনের উপর জাদু করার আগেও সে ইতস্তত করেছে। তাছাড়া যে জাদু সে আগে কখনও করেনি, শুধু অন্য একজনকে অনুকরণ করেই কি সেই জাদু করা সম্ভব? প্রশ্নের উত্তর এখনও অজানা। অন্য এক থিয়োরি বলছে, ডায়ারউল্ফ ঘোস্টের সাহায্যে ফিরে আসতে পারে স্নো। কিছু পর্বে দেখা গিয়েছে, ভাই ব্র্যান্ডনের মতো কিছুটা ক্ষমতা জনেরও রয়েছে। স্বপ্নে সে নিজেকে ঘোস্টের মধ্যে দিয়ে দেখতে পেত। মরার পর কি তার আত্মা ঘোস্টের মধ্যে ঢুকে গিয়েছে? তার সাহায্যেই কি প্রাণ ফিরে পেল সে? কারণ বেঁচে ওঠার কয়েক মুহূর্ত আগেই ঘোস্ট অদ্ভুতভাবে তাকায় তার প্রভুর দিকে। তাই জল্পনা চলছে।

রেড ওম্যান
জনের ভবিষ্যৎ
জন চোখ খুলে তাকাতেই এন্ড ক্রেডিট শুরু হয়ে যায়। তাই বেঁচে গেলেও সে আগের জনই রয়েছে কিনা, তা বলার সময় এখনও আসেনি। লর্ড বেরিককে বলতে শোনা গিয়েছিল, যতবার সে মৃত্যুর পর ফিরে এসেছে, তার কিছু অংশ হারিয়ে গিয়েছে। আগের মতো সম্পূর্ণ মানুষ আর নেই সে। অনেক পুরনো স্মৃতি হারিয়ে গিয়েছে। যাকে বিয়ে করার কথা ছিল, সেই মহিলাকেও ভুলে গিয়েছে। অন্য দিকে, মাউন্টেন মৃত্যুর পর ফিরে এসেছে ঠিকই। তবে জম্বি রূপে। তাই জনও মৃত্যুর পর কেমন থাকবে তা জানা নেই। হতে পারে সে বেরিকের মতোই অতীতের অনেক কিছু ভুলে যাবে। তবে অন্য এক থিয়োরি অনুযায়ী জনই যদি আজর আহয়ি হয়, তাহলে তার ভবিষ্যৎ অন্য রকম হতে পারে। কিংবদন্তি বলছে আজর আহয়ি এক শক্তিশালী ব্যক্তিত্ব, যে বহু বছর পর ফিরে এসে ড্রাগনদের ফিরিয়ে আনবে (যদিও ড্যানেরিস এ কাজের জন্য বেশি যোগ্য) আর হোয়াইট ওয়াকারদের হারাবে (এই কাজটা জনই পারে)। তাই জন আজর আহয়ি হলে তার পরিণতি বাকিদের তুলনায় ভাল হবে বলেই আশা করা যায়।
ক্ষমা চাইলেন কিট
জন স্নো’য়ের সিক্রেট দর্শকের সামনে আসার পরেই ফ্যানদের কাছে ক্ষমা চাইলেন কিট হ্যারিংটন। তিনি জানিয়েছেন, ফ্যানদের মিথ্যে বলে ঠকাতে তাঁর মোটেই ভাল লাগেনি। তবে এত মানুষ যে জন স্নো’য়ের মৃত্যুতে দুঃখ পেয়েছিলেন, তাতে তিনি অভিভূত। কিটকে একটাই কথা বলার— ‘ইট্‌স ওকে। কেউ আপনাকে এমনিতেই বিশ্বাস করেনি’!